*Tämä artikkeli kertoo Britannian kuninkaallisen laivaston Invincible-luokan lentotukialuksesta. Muita samannimisiä aluksia on täsmennyssivulla.*

**HMS Ark Royal** (viirinumero R07) oli Britannian kuninkaallisen laivaston Invincible-luokan 1981 vesillelaskettu lentotukialus. Alus oli hieman suurempi kuin sisaraluksensa ja siihen asennettiin jo rakennusvaiheessa jyrkempi keularamppi (12 astetta verrattuna *HMS Invinciblen* 7 asteen ramppiin) Harrier-koneiden STOVL-kyvyn parantamiseksi.

Valmistus
---------

*Pääartikkeli: Invincible-luokka (lentotukialus)*
Britannian puolustusministeri Fred Mulley ilmoitti 2. joulukuuta 1978 HMS *Illustriousin* vesillelaskupuheessaan 200 miljoonaa puntaa maksavan aluksen rakentamisesta Swan Hunter Shipbuildersin Wallsendin telakalla ja köli laskettiin 14. joulukuuta 1978. Alus laskettiin vesille 20. kesäkuuta 1981 kumminaan kuningataräiti Elisabetin. Alus piti alun perin nimetä *HMS Indomitableksi*, mutta edeltäneen *HMS Ark Royalin* romuttamisen jälkeinen julkinen paine pakotti nimen muutokseen. Se otettiin palveluskäyttöön 1. marraskuuta 1985.

Palvelus
--------

*Ark Royal* siirrettiin toukokuussa 1999 Rosythin telakalle modernisoitavaksi, minä aikana alukselta poistettiin Sea Dart -ohjukset, mikä mahdollisti etukannen kattamisen. Muutos paransi Harrier GR7 -koneilla operointia sekä lisäsi parkkitilaa aluksen kannella. Lisäksi aluksen kantta vahvistettiin kestämään raskaamman Merlin HM.1 -helikopterin paino. Alus palasi palvelukseen 13. heinäkuuta 2001. Muutostöiden kustannuksiksi vahvistettiin 147 miljoonaa puntaa. Laivaston ilmavoimien 700M laivue suoritti 14. heinäkuuta aluksella testejä Merlin HM1 -kalustolla Skotlannin rannikon edustalla osana koeajoja. Alus suoritti lokakuun loppuun taistelujärjestelmien testausta ja se palasi operatiiviseen käyttöön 22. marraskuuta.

Alus hinattiin 19. kesäkuuta 2005 Portsmouthin telakalle, jossa huoltotyö aloitettiin tammikuussa 2006. Telakalla olon aikana alukselle valmistettiin kolmas masto, johon sijoitettiin satelliitti- ja radiovastaanottimet. Alus palasi kuivatelakalta 14. kesäkuuta 2006. Alus aloitti 29. syyskuuta koeajonsa avomerellä, jolloin alus korvasi elokuussa 2006 telakalle lähtevän *Illustriousin*. Aluksen kotisatamaksi määrättiin Portsmouth, jonne se saapui 28. lokakuuta. *Ark Royal* aloitti kymmenen viikon koulutus- ja koeajojakson, kunnes se palasi palvelukseen 8. joulukuuta.

Alus oli kuninkaallisen laivaston lippulaivana 25. toukokuuta 2007 alkaen.

Lokakuun 2010 laivastotarkastus päätti aluksen romuttamisesta ennenaikaisesti, osana hallituksen säästötoimia. Päätös laitetaan toimeen lähes välittömästi. Alus myytiin turkkilaiselle romuttamolle 2,9 miljoonan punnan hinnasta. Alus hinattiin romutettavaksi Turkin Aliağaan kesäkuussa 2013.

Laivan päälliköt
----------------

* J. L. Weatherall 1985–1987
* M. G. T. Harris 1987–1989
* J. R. Brigstocke 1989–1990
* N. E. Rankin 1990–1992
* J. J. Blackham 1992–1993
* T. W. Loughran 1993–1994
* ...
* Alan Massey ← 2003 →
* Tim Stockings - 11. heinäkuuta 2006
* Mike Mansergh 11. heinäkuuta 2006 – 31. heinäkuuta 2008
* John Clink 31. heinäkuuta 2008 –

Lähteet
-------

* McCart, Neil: *Three Ark Royals 1938-1999*. Cheltenham, UK: Fan Publications, 1999. ISBN 1-901225-02-X. (englanniksi)
* Chesneau, Roger: *Aircraft Carriers of the World, 1914 to the Present – an illustrated encyclopedia*. Bristol: Brockhampton Press, 1998. ISBN 1-86019-87-5-9. (englanniksi)
* Saunders, Stephen (toim): *Jane's Fighting Ships 2006–2007*. Surrey, Englanti: Jane's Information Group Limited, 2006. ISBN 978-0-7106-2753-7. (englanniksi)

### Viitteet

1. ↑  Air Forces Monthly September 2001 s. 6
2. ↑  Air Forces Monthly February 2002 s. 6
3. ↑  Royal Navy News Archive - Ark Royal telakalle
4. ↑  Royal Navy News Archive - Ark Royal jälleen vesillä
5. ↑  Royal Navy News - Ark Royalin paluu Portsmouthiin
6. ↑  Royal Navy News - Ark Royal palvelukseen
7. ↑  Royal Navy News Lippulaiva
8. ↑
9. ↑   (Arkistoitu – Internet Archive)
10. ↑
11. ↑  Royal Navy News - Ark Royalin uusi komentaja

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **HMS Ark Royal (R07)**.
* HMS Ark Royalin virallinen sivu

*Invincible*-luokan lentotukialukset

|  |
| --- |
| *HMS Invincible* - *HMS Illustrious* - *HMS Ark Royal* |
| Edeltäjä: *CVA-01*-luokka – Seuraaja: *Queen Elizabeth* -luokka |